Sporočilo Komisije o podaljšanju veljavnosti in spremembah Smernic o regionalni državni pomoči za obdobje 2014–2020, Smernic o državni pomoči za spodbujanje naložb tveganega financiranja, Smernic o državni pomoči za varstvo okolja in energijo za obdobje 2014–2020, Smernic o državni pomoči za reševanje in prestrukturiranje nefinančnih podjetij v težavah, Sporočila o merilih za analizo združljivosti državne pomoči za spodbujanje izvajanja pomembnih projektov skupnega evropskega interesa z notranjim trgom, Sporočila Komisije – Okvir za državno pomoč za raziskave in razvoj ter inovacije in Sporočila Komisije državam članicam o uporabi členov 107 in 108 Pogodbe o delovanju Evropske unije za kratkoročno zavarovanje izvoznih kreditov

(2020/C 224/02)

(1) Konec leta 2020 bodo prenehala veljati naslednja pravila o državni pomoči, ki so bila sprejeta v okviru pobude za posodobitev področja državnih pomoči iz leta 2012: (a) Smernice o regionalni državni pomoči za obdobje 2014–2020 (1); (b) Smernice o državni pomoči za spodbujanje naložb tveganega financiranja (2); (c) Smernice o državni pomoči za varstvo okolja in energijo za obdobje 2014–2020 (3); (d) Smernice o državni pomoči za reševanje in prestrukturiranje nefinančnih podjetij v težavah (4); (e) Sporočilo – Merila za analizo združljivosti državne pomoči za spodbujanje izvajanja pomembnih projektov skupnega evropskega interesa z notranjim trgom (5); (f) Sporočilo o uporabi členov 107 in 108 Pogodbe o delovanju Evropske unije za kratkoročno zavarovanje izvoznih kreditov (6).

(2) Komisija je v okviru zelenega dogovora in digitalne agende že napovedala, da namerava do konca leta 2021 revidirati vrsto smernic.

(3) Zaradi zagotovitve predvidljivosti in pravne varnosti je primerno, da se kot del priprav na prihodnjo posodobitev pravil o državni pomoči podaljša obdobje uporabe smernic s seznama iz točke 1 do konca leta 2021. Obdobje uporabe Smernic o državni pomoči za reševanje in prestrukturiranje nefinančnih podjetij v težavah bi bilo treba podaljšati za tri leta.

(4) Podaljšanje navedenih pravil bo Komisiji omogočilo, da dokonča ocenjevanje teh pravil skupaj z drugimi pravili o državni pomoči, ki so bila sprejeta v okviru pobude za posodobitev področja državnih pomoči. Komisija je oceno teh pravil začela 7. januarja 2019, in sicer v obliki „preverjanja ustreznosti“. Na podlagi rezultatov te ocene se bo lahko Komisija odločila, ali bo obdobje uporabe navedenih pravil podaljšala še naprej ali pa bo pravila posodobila.

(5) Komisija poziva države članice, naj ji do 1. septembra 2020 priglasijo nameravano podaljšanje veljavnosti svojih nacionalnih kart regionalne pomoči. Po odobritvi podaljšanja veljavnosti nacionalnih kart regionalne pomoči do 31. decembra 2021 se lahko države članice odločijo za podaljšanje veljavnosti obstoječih shem, odobrenih na podlagi Smernic o regionalni državni pomoči za obdobje 2014–2020.

(6) Ob upoštevanju gospodarskih in finančnih posledic, ki bi jih lahko imel izbruh COVID-19 za podjetja, so potrebne tudi začasne prilagoditve nekaterih smernic o državni pomoči. Zlasti bi morala biti v okviru Smernic o regionalni državni pomoči za obdobje 2014–2020, Smernic o državni pomoči za varstvo okolja in energijo za obdobje 2014–2020, Sporočila – Merila za analizo združljivosti državne pomoči za spodbujanje izvajanja pomembnih projektov skupnega evropskega interesa z notranjim trgom in Okvira za državno pomoč za raziskave in razvoj ter inovacije podjetja, ki 31. decembra 2019 niso bila v težavah, a so postala podjetja v težavah po 31. decembru 2019, upravičena na podlagi navedenih smernic do 30. junija 2021.

(7) Kar zadeva Smernice o državni pomoči za varstvo okolja in energijo za obdobje 2014–2020, bi lahko močno znižanje cen električne energije zaradi izbruha COVID-19 povzročilo razmere, v katerih bi se lahko zmanjšala elektro-intenzivnost podjetij. V tem primeru podjetja morda pri uporabi Priloge 4 za izračun bruto dodane vrednosti in elektro-intenzivnosti na ravni podjetja ne bi bila več upravičena na podlagi oddelka 3.7.2 (ciljna znižanja finančne podpore za električno energijo iz obnovljivih virov zaradi konkurenčnosti). Zato bi bilo treba prilagoditi metode izračuna, da bi se te razmere ustrezno upoštevale.

(8) Ob upoštevanju navedenega bi bilo treba navedene smernice prilagoditi, kot je določeno v točkah 9 do 15.

(9) Smernice o regionalni državni pomoči za obdobje 2014–2020 se spremenijo: (a) v točki 18 se doda naslednji stavek: „Vendar se te smernice uporabljajo za podjetja, ki 31. decembra 2019 niso bila v težavah, a so v obdobju od 1. januarja 2020 do 30. junija 2021 postala podjetja v težavah.“; (b) za točko 178 se vstavita naslednji točki: „178a. Ker se bo veljavnost nacionalnih kart regionalne pomoči iztekla 31. decembra 2020, Komisija poziva države članice, naj ji do 1. septembra 2020 priglasijo nameravano podaljšanje veljavnosti svojih nacionalnih kart regionalne pomoči. 178b. Po odobritvi podaljšanja veljavnosti nacionalnih kart regionalne pomoči do 31.decembra 2021 se lahko države članice odločijo za podaljšanje veljavnosti obstoječih shem, odobrenih na podlagi teh smernic. Vsako podaljšanje takih shem je treba pred prenehanjem njihove veljavnosti pravočasno priglasiti Komisiji.“

(10) V Smernicah o državni pomoči za spodbujanje naložb tveganega financiranja se točka 174 nadomesti z naslednjim: „174. Komisija bo načela iz teh smernic uporabljala za oceno združljivosti vseh pomoči za tvegano financiranje, ki se bodo dodelile od 1. julija 2014 do 31. decembra 2021.“

(11) Smernice o državni pomoči za varstvo okolja in energijo za obdobje 2014–2020 se spremenijo: (a) v točki 16 se doda naslednji stavek: „Vendar se te smernice uporabljajo za podjetja, ki 31. decembra 2019 niso bila v težavah, a so v obdobju od 1. januarja 2020 do 30. junija 2021 postala podjetja v težavah.“; (b) točka 108 se nadomesti z naslednjim: „108. Te smernice se uporabljajo za obdobje do 31. decembra 2021. Vendar bi morale pripraviti podlago za doseganje ciljev iz okvira do leta 2030 (7). Pričakuje se predvsem, da bodo uveljavljeni obnovljivi viri energije v obdobju med letoma 2020 in 2030 postali omrežno konkurenčni, kar pomeni, da bi bilo treba subvencije in oprostitve bilančne odgovornosti postopno odpraviti. Te smernice so skladne s tem ciljem in bodo zagotovile prehod na stroškovno učinkovito dobavo prek tržnih mehanizmov.“; (c) točka 246 se nadomesti z naslednjim: „246. Te smernice se bodo uporabljale od 1. julija 2014 in bodo nadomestile Smernice o državni pomoči za varstvo okolja, objavljene 1. aprila 2008. Uporabljale se bodo do 31. decembra 2021.“; (d) Priloga 4 se spremeni: (i) točka 2 se nadomesti z naslednjim: „(2) Pri uporabi oddelka 3.7.2 lahko države članice uporabijo: a) aritmetično sredino za zadnja tri leta, za katera so na voljo podatki o bruto dodani vrednosti; b) aritmetično sredino za dve leti, izbrani izmed zadnjih treh let, za katera so na voljo podatki o bruto dodani vrednosti, če se ta metoda uporabi na enak način za vse upravičence. Komisija meni, da zamenjava izračuna po metodi a) z izračunom po metodi b) ne pomeni spremembe, ki jo je treba priglasiti.“; (ii) točka 5 se nadomesti z naslednjim: „(5) Za izračun porabe električne energije podjetja se uporabijo referenčni koeficienti učinkovitosti porabe električne energije za zadevni sektor, če so na voljo. Če referenčni koeficienti niso na voljo, lahko države članice uporabijo: a) aritmetično sredino za zadnja tri leta, za katera so na voljo podatki; b) aritmetično sredino za dve leti, izbrani izmed zadnjih treh let, za katera so na voljo podatki, če se ta metoda uporabi na enak način za vse upravičence. Komisija meni, da zamenjava izračuna po metodi a) z izračunom po metodi b) ne pomeni spremembe, ki jo je treba priglasiti.“

(12) V Smernicah o državni pomoči za reševanje in prestrukturiranje nefinančnih podjetij v težavah se točka 135 nadomesti z naslednjim: „135. Komisija bo te smernice uporabljala z učinkom od 1. avgusta 2014 do 31. decembra 2023.“

(13) Sporočilo – Merila za analizo združljivosti državne pomoči za spodbujanje izvajanja pomembnih projektov skupnega evropskega interesa z notranjim trgom se spremeni: (a) v točki 10(a) se doda naslednji stavek: „Vendar se te smernice uporabljajo za podjetja, ki 31. decembra 2019 niso bila v težavah, a so v obdobju od 1. januarja 2020 do 30. junija 2021 postala podjetja v težavah.“; (b) točka 50 se nadomesti z naslednjim: „50. To sporočilo se uporablja od 1. julija 2014 do 31. decembra 2021.“

(14) Sporočilo Komisije o podaljšanju veljavnosti Sporočila Komisije državam članicam o uporabi členov 107 in 108 Pogodbe o delovanju Evropske unije za kratkoročno zavarovanje izvoznih kreditov se spremeni: (a) točka 6 se nadomesti z naslednjim: „6. Zaradi potrebe po kontinuiteti in pravni varnosti pri obravnavanju državne pomoči na področju kratkoročnega zavarovanja izvoznih kreditov se zdi primerno, da se sedanje sporočilo uporablja do 31. decembra 2021. Tako bo datum izteka veljavnosti Sporočila usklajen z datumi večine smernic o državni pomoči, sprejetih v skladu s programom posodobitve področja državnih pomoči.“; (b) točka 15 se nadomesti z naslednjim: „15. Komisija se je odločila, da bo sedanje sporočilo še naprej uporabljala do 31. decembra 2021.“

(15) v Okviru za državno pomoč za raziskave in razvoj ter inovacije se v točki 10 doda naslednji stavek: „Vendar se ta okvir uporablja za podjetja, ki 31. decembra 2019 niso bila v težavah, a so v obdobju od 1. januarja 2020 do 30. junija 2021 postala podjetja v težavah.“

(1) Smernice o regionalni državni pomoči za obdobje 2014–2020 (UL C 209, 23.7.2013, str. 1).

(2) Sporočilo Komisije – Smernice o državni pomoči za spodbujanje naložb tveganega financiranja (UL C 19, 22.1.2014, str. 4).

(3) Sporočilo Komisije – Smernice o državni pomoči za varstvo okolja in energijo za obdobje 2014–2020 (UL C 200, 28.6.2014, str. 1).

(4) Sporočilo Komisije – Smernice o državni pomoči za reševanje in prestrukturiranje nefinančnih podjetij v težavah (UL C 249, 31.7.2014, str. 1).

(5) Sporočilo Komisije – Merila za analizo združljivosti državne pomoči za spodbujanje izvajanja pomembnih projektov skupnega evropskega interesa z notranjim trgom (UL C 188, 20.6.2014, str. 4).

(6) UL C 392, 19.12.2012, str. 1.

(7) Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Okvir podnebne in energetske politike za obdobje 2020–2030 (COM(2014) 15 final) z dne 22. januarja 2014.